[Gregorius Episcopus servus servorum Dei, dilectis filiis Abbati, et Conventui Cluniacensi, salutem et Apostolicam benedictionem. Justis petentium desideriis dignum est nos facilem præbere consensum, et vota, quæ à rationis tramite non discordant, effectu prosequente complere. Eapropter, dilecti in Domino filii, vestris justis postulationibus grato concurrentes affectu, omnes libertates, et immunitates per Privilegia, et indulgentias Romanorum Pontificum prædecessorum nostrorum Monasterio vestro, ac Prioratibus, et membris, ipsi Monasterio subjectis concessas, necnon libertates, et exemptiones sæcularium exactionum à Regibus, et Principibus, et aliis Christi fidelibus rationabiliter vobis, et Monasterio vestro, ac vestris Prioratibus, et membris indultas, sicut eas justè ac pacificè obtinetis, vobis, et per vos Monasterio vestro, Prioratibus, et membris prædictis auctoritate Apostolica confirmamus, et præsentis scripti patrocinio communimus. Nulli ergo, etc. Datum apud Vrbem-veterem, II. Idus Decembris, Pontificatus nostri anno primo.]